
PËR PËRCAKTIMIN E AUTORITETIT KONTRAKTOR PËR TË NDËRMARRË DHE ZHVILLUAR PROCEDURAT PËR DHËNIE KONCESIONI/PARTNERITETI PUBLIK PRIVAT, ME OBJEKT NDRIÇIMIN PUBLIK NË TERRITORET E NJËSIVE ADMINISTRATIVE VENDORE, NË KUADËR TË PROGRAMIT TË EFICIENCËS SË ENERGJISË 

Në mbështetje të nenit 100 të Kushtetutës dhe të pikës 3, të nenit 13, të ligjit nr. 125/2013, “Për koncesionet dhe partneritetin publik privat”, të ndryshuar, me propozimin e ministrit të Energjisë dhe Industrisë, Këshilli i Ministrave

VENDOSI:
 
1. Përcaktimin e Ministrisë së Energjisë dhe Industrisë, Bashkisë Tiranë dhe Bashkisë Durrës, si autoritete kontraktore, për të marrë në shqyrtim projektin e koncesionit/partneritetit publik privat, të identifikuar dhe të propozuar nga shoqëria “HeSaLight” A/S, për sistemin e ndriçimit të Bashkisë Tiranë dhe të Bashkisë Durrës, në kuadër të programit të eficiencës së energjisë.
2. Ngarkohet Ministria e Energjisë dhe Industrisë të administrojë procedurat për dhënien me koncesion/PPP, në përputhje me kreun III, të ligjit nr. 125/2013, “Për koncesionet dhe partneritetin publik privat”, të ndryshuar.
3. Ngarkohen Ministria e Energjisë dhe Industrisë, Bashkia Tiranë dhe Bashkia Durrës për zbatimin e këtij vendimi.
Ky vendim hyn në fuqi pas botimit në Fletoren Zyrtare.

